کۆرک

کۆرک (بە  ئیرلەندی: Corcaigh) دووەم گەورەترین شاری کۆماری ئێرلەندایە و دووەم شاری پڕ دانیشتووانی ئێرلەندایە لە دوای دبلن. کۆرک شارێکی سەرەکی و ناوەندی کارگێڕی کاونتی کۆرکە و گەورەترین شاری پارێزگای مونستەرە دوای ئەوەی سنووری شارەکە لە ساڵی ٢٠١٩ درێژکرایەوە، ژمارەی دانیشتووانی شارەکە گەیشتە ٢١٠ ھەزار کەس.

ناوی شارەکە لە وشەی ئێرلەندی «corcach-کۆرکاچ» وەرگیراوە کە بە واتای «شوێنی زەلکاو» دێت، ئاماژەیە بۆ شوێنی شارەکە لە کەنارەکانی ڕووباری لی. کۆرکی لە ساڵی  ١٤٩١ ئارەزووی سەربەخۆیی ھەبوو، کاتێک ھەندێک لە دانیشتووانی شارەکە ھەوڵیان دا پاشای ئینگلتەرا بڕووخێنن. ھەروەھا شارەکە بەشداربووە لە جەنگی سەربەخۆیی ئێرلەندا و شەڕی ناوخۆی ئێرلەندا ،  ھەموو ئەمانە نازناوی «ھەرێمی یاخیبووان»یان بە کۆرک بەخشی. زۆر نامۆ نییە کە خەڵکی کۆرک ئاماژە بە کۆرک بکەن وەک پایتەختی ڕاستەقینەی ئێرلەندا،  یان ھەست بە ھەستێکی ناسنامە بکەن کە جیاوازە لە باقی ئێرلەندا.

شاری کۆرکی ئێرلەندا شارێکی لیبڕاڵ و گەنج و پێشکەوتنخوازە. بەھۆی قەیرانی ئابوورییەوە کاریگەرییەکی زۆری لەسەر بوو، بەڵام توانیوویەتی بە ھێزەوە ئێستای خۆی لە قاڵب بداتەوە، کە شەقامە ڕێک و پێکەکان و کەنارەکانی ئاوی زیندوو کراوەتەوە و کافێی ئاست بەرز لە ھەموو گۆشەیەکدا ھەیە. کۆرک دیمەنێکی مۆدێرن و سەرنجڕاکێشی ھەیە، بەڵام جوانترین لایەنی لایەنی تەقلیدییە. زۆر شوێنی کات بەسەربردن پڕن لە مۆسیقای نەریتی زیندوو، چێشتخانە قەرەباڵغەکان کە ژەمە گەرمەکان بە خێرایی پێشکەش دەکەن، پێشوازییەکی گەرم و پڕ لە دڵسۆزی لەلایەن خەڵکی ناوچەکەوە. 

 سەرچاوەکان 

پۆل:شارەکانی کۆماری ئیرلەند
پۆل:مونستەر
پۆل:شوێنە ئاوەدانەکان، دامەزرانی سەدەی ٦ەم